Imtella' April 1, 2021 - Aġġornata 1 Ta' April, 2021 5:58pm Rapport: Glen Falzon Naqsu bin-nofs f'ġimagħtejn, minn tnejn u tletin għal ħmistax, il-persuni fl-ITU tal-Isptar Mater Dei u tal-Isptar Ġenerali ta' Għawdex minħabba l-Covid-19. Fil-bulettin mediku tal-lum, is-Supretendent tas-Saħħa Pubblika, Charmaine Gauci, qalet li qed tkompli tonqos il-pressjoni fuq il-qasam tas-saħħa filwaqt li t-tilqima qed tħalli l-frott għax qed jonqos l-għadd ta' persuni ta' iktar minn 80 sena li jidħlu l-isptar għall-kura. Tlitt ijiem qabel l-Għid il-Kbir, il-Professur Gauci appellat għall-kawtela għax fi kliemha "il-kbir għadu m'għaddiex". Għas-sitt jum infila ġew irreġistrati inqas minn 100 każ ġdid ta' Covid-19 f'Malta. Minn kważi 1,800 swab tests li saru lbieraħ kien hemm 52 persuna li rriżulta li għandhom il-virus. Fl-istess perjodu 146 persuna li kellhom il-virus ġew iddikjarati mfejqin. B'hekk il-każ attivi issa jammontaw għal 740. Fl-aħħar erbgħa u għoxrin siegħa żewġt irġiel – ta' 69 u 71 sena – li kellhom il-virus mietu fl-Isptar Mater Dei. L-għadd ta' mwiet mindu faqqgħet il-pandemija issa hu ta' 394. Bħala tilqim, sal-bieraħ kienu ngħataw 197,383 doża. Minnhom, 54,578 huma t-tieni doża. Bħalissa, fit-Taqsima għall-Kura Intensiva fl-Isptar Mater Dei hemm 14-il persuna filwaqt li fl-Isptar Ġenerali ta' Għawdex hemm persuna waħda li tinsab fl-ITU. Fil-bulettin mediku ta' kull ġimgħa, is-Supretendent tas-Saħħa Pubblika, Charmaine Gauci, qalet li iktar minn tliet kwarti tal-każi pożittivi huma mill-varjant tar-Renju Unit. Il-Professur Gauci qalet li bis-saħħa tat-tilqim qed ikompli jonqos l-ammont ta' persuni ta' iktar minn 80 sena li qed jidħlu l-isptar għall-kura. Ġie spjegat li fid-djar tal-anzjani din il-ġimgħa nstabu biss żewġ każi pożittivi. Il-Professur Gauci qalet li l-età medja tal-persuni li din il-ġimgħa laqqtu l-virus hi ta' 39 sena. Mit-testijiet li saru fl-ajruport din il-ġimgħa nstabu 7 każi ġodda li waslu Malta mill-Polonja u l-Bulgarija – żewġ pajjiżi li bħalissa għandhom rata għolja tal-virus. Il-Professur Gauci spjegat ir-raġuni għax fl-aħħar jiem naqsu l-ammont ta' swab tests. "Bħalissa t-temp qed jinbidel. L-irjieħat li jkollna s-soltu bħalissa jonqsu wkoll, u allura n-nies hemm barra li għandhom is-sintomi qegħdin ikunu inqas, u għalhekk qed ikollna inqas testijiet milli qed naraw. Però xorta jekk tħossu s-sintomi ejja għamlu t-test." Tlitt ijiem qabel l-Għid il-Kbir, il-Professur Gauci appellat lin-nies biex ma jillaxkawx għax il-virus għadu jiġri mas-saqajn. Il-kbir għadu m'għaddiex. Il-virus għadu jinxtered fil-komunità. Naraw x'qed jiġri f'pajjiżi ġirien fejn għandhom numru ta' każi li għadhom jifirxu u qed jidħlu nies fl-isptarijiet tagħhom. Aħna sejrin tajjeb u hu importanti li jibqa' jsegwi u kulħadd jibqa' responsabbli. Dwar jekk it-tilqima tal-Johnson & Johnson hux se tasal f'Malta fid-19 ta' April, il-Professur Gauci qalet li malli tasal f"Malta n-nies se jibdew jitlaqqmu biha minnufih u se tingħata lil min għandu iktar minn 18-il sena. Fuq jekk it-tilqima tal-Pfizer-BioNTech hux se tibda tingħata għat-tfal Maltin li għandhom bejn 11 u 15-il sena kif qed jiġri fl-Iżrael, il-Professur Gauci qalet li l-pajjiż qed jara kif 'il quddiem din tibda tingħata lil dawn il-grupp ta' nies. Dwar l-istediniet għat-tilqim, il-Professur Gauci qalet li bħalissa qed jintbagħtu l-appuntamenti lil dawk li għandhom iktar minn 60 sena filwaqt li ntbagħtu kollha għal dawk li għandhom iktar minn 75 sena. Intqal li min għandu iktar minn 75 sena u għadu ma rċeviex stedina, għandu jċempel fuq 145 biex jingħata appuntament.